มันนีทูเดย์
ซีไอเอ็มบี ไทย ขยายบริการเงินด่วนข้ามประเทศเข้าลาว
29 ต.ค. 2565

ซีไอเอ็มบี ไทย ขยายบริการเงินด่วนข้ามประเทศเข้าลาว
นายวรรณคำ วรวงษ์ กรรมการผู้จัดการใหญ่ ธนาคารบีซีอีแอล ประเทศลาว เปิดเผยว่า ได้ร่วมมือกับธนาคารซีไอเอ็มบี ไทย เป็นพันธมิตรด้านการให้บริการโอนเงินด่วนระหว่างประเทศ (สปีดเซนด์) ของกลุ่มซีไอเอ็มบี ซึ่งเป็นบริการโอนเงินที่ง่าย ไม่จำเป็นต้องเปิดบัญชี เพียงมีพาสปอร์ตหรือใบรับรองการทำงาน ขณะที่ผู้รับไม่เสียค่าธรรมเนียมในการรับเงิน นับเป็นการตอบโจทย์ความต้องการของแรงงานต่างชาติอย่างแท้จริง โดยเฉพาะในกลุ่มประเทศซีแอลเอ็มวี ขณะที่ตามรายงานของธนาคารโลกระบุว่า ในแต่ละปีมีปริมาณธุรกรรมการรับ-ส่งเงินกลับประเทศลาวผ่านระบบปีละ 200 ล้านเหรียญสหรัฐ ซึ่งคาดว่ายังมีเงินโอนที่อยู่นอกระบบอีก 160 ล้านเหรียญสหรัฐ หรือ 80% ของปริมาณธุรกรรมในระบบ
กรุงไทยผนึกเคทีซีลุยตลาดบนส่งท้ายปี
นายธัญญพงศ์ ธรรมาวรานุคุปต์ รองกรรมการผู้จัดการใหญ่ ธุรกิจรายย่อยและเครือข่าย ธนาคารกรุงไทย ร่วมกับ นายระเฑียร ศรีมงคล ประธานเจ้าหน้าที่บริหาร บริษัท บัตรกรุงไทย (เคทีซี) เปิดตัว 2 บัตรใหม่ระดับไฮเอนด์ “บัตรเครดิตเคทีซี-เคทีบี เพรชัส พลัส วีซ่า ซิกเนเจอร์” และ “ไบัตรเครดิตเคทีซี-เคทีบี เพรชัส วีซ่า ซิกเนเจอร์” เพื่อขยายฐานลูกค้าและเพิ่มยอดการใช้จ่ายผ่านบัตร เน้นเจาะกลุ่มลูกค้าธนบดีธนกิจของธนาคารกรุงไทยที่มีสินทรัพย์การลงทุนตั้งแต่ 2 ล้านบาทขึ้นไป โดยให้สิทธิพิเศษต่างๆ เช่น สิทธิการใช้ห้องรับรองรอยัล ซิลค์ เลานจ์การบินไทย บริการทางลัดพิเศษผ่านช่องตรวจคนเข้าเมือง ตรวจสุขภาพฟรีพร้อมรับส่วนลดในเครือโรงพยาบาลกรุงเทพ สมิติเวช พญาไท และเปาโล ที่จอดรถพิเศษ ห้างสรรพสินค้าเซ็นทรัล